Aasia-Aafrika Õigusalane Konsultatiivorganisatsioon

Aasia-Aafrika Õigusalane Konsultatiivorganisatsioon (inglise keeles "Asian-African Legal Consultative Organization", ametlik lühend AALCO) on 15. novembril 1956 asutatud valitsustevaheline organisatsioon, mis hõlmab 48 riiki Aasia ja Aafrika regioonist. Organisatsiooni peamine ülesanne on liikmesriikide nõustamine rahvusvahelise õiguse valdkonnas. AALCO eesmärk on Aasia ja Aafrika regiooni riikide koostöö arendamine õigusvaldkonnas ning sidepidamine liikmesriikide valitsustega. Organisatsioon on tegelenud rahvusvahelise kaubandusega, mereõigusega, inimõigustega, keskkonna ja jätkusuutlikkuse arendamisega ja õigusega küberruumis.
Ühinenud Rahvaste Organisatsioon (ÜRO) peaassamblee otsustas 1980. aastal anda Aasia-Aafrika Õigusalane Konsultatiivorganisatsioonile alalise vaatleja staatuse ÜRO juures.
Organisatsiooni peakontor asub New Delhis Chanakyapuri diplomaatilises enklaavis. Organisatsiooni sekretariaat asub alalises peakontoris ning seda juhib Tai Kuningriigist pärit peasekretär dr Kamalinne Pintipuvadol.
Liikmesus.
Organisatsiooni liikmeks on võimalik saada kõigil Aasia ja Aafrika riikidel, kes on valmis osalema organisatsiooni töös ning täitma selle reegleid. Liitumissoovi avaldamiseks peavad riigid esitama ametliku taotluse organisatsiooni peasekretärile. Seejärel antakse liikmesriikidele kuus nädalat aega oma seisukohtade avaldamiseks. Riik osutub organisatsiooni liikmeks, kui vähemalt 1/3 liikmesriikidest ei ole liitumisele vastu.
Rahvusvahelise kaubandusliku vahekohtu piirkondlikud keskused.
1974. aastal Tokyo istungil kiitis AALCO heaks soovitused, et liikmesriigid peaksid välja arendama institutsionaalse vahekohtu Aasia ja Aafrika piirkondades. Aastal 1978 otsustas Aasia-Aafrika Õigusalane Konsultatiivorganisatsioon regiooni arenguks asutada rahvusvahelise kaubandusliku vahekohtu piirkondlikud keskused, et pakkuda alternatiivi Lääneriikide juhitud rahvusvahelistele organisatsioonidele. 
Esialgselt otsustati rajada kaks regionaalset keskust, mille eesmärgid hõlmasid: 
1978. aasta aprillis otsustati rajada keskus Kuala Lumpurisse ning 1979. aasta jaanuaris saavutati kokkulepe AALCO ja Egiptuse valitsuse vahel, et rajada keskus ka Egiptuse pealinna Kairosse. Kuna AALCO nägi vahekohtu piirkondlikes keskustes õnnestumist, otsustati rajada veel kaks keskust: 1989. aastal alustas tööd keskus Lagoses ning 2003. aastal alustas tööd keskus Iraani pealinnas Teheranis. Kuigi AALCO on keskustele toeks, tunnustavad keskuste asukohariigid nende eraldiseisvat staatust rahvusvahelise organisatsioonina.
Ajalugu.
Organisatsioon kujunes välja Bandungi konverentsilt, mida peetakse esimeseks Aasia ja Aafrika maade konverentsiks ajaloos. 1956. aastal hõlmas AALCO vaid Aasia regiooni ning selle asutajaliikmed olid Myanmar, Sri Lanka, India, Indoneesia, Iraak, Jaapan ja Egiptus ning Süüria. 1958. aastal otsustati organisatsiooni töösse kaasata ka riigid Aafrika regioonis. Algselt oli AALCO mittealaline komitee, mis loodi viieks aastaks. Selle tegutsemise aega pikendati neli korda aastani 1981, mil otsustati, et organisatsioon peaks tegutsema alaliselt.
Organisatsiooni tegevus ja eesmärgid.
Aasia-Aafrika Õigusalase Konsultatiivorganisatsiooni põhikirja artikkel 1 sätestab organisatsiooni eesmärgid ja tegevused. Nendeks on: